﻿ Ohutu elu ABC: Mida teha, kui sind tabab äike? Kuidas ennetada kahju? – Accelerista
Ohutu elu ABC: Mida teha, kui sind tabab äike? Kuidas ennetada kahju?4 minuti lugemine
Kuigi liinid on ehitatud nõuetekohaselt ja kaitsemaandustega, ei pruugi see täielikult kaitsta pikse eest. Kuna äikese puhul on tegu väga võimsa elektriväljaga, võivad liigpinged võrgus tekkida isegi siis, kui pikne ei taba otseselt liini, vaid lööb näiteks selle lähedusse.
Piksest on rohkem ohustatud elektriliinid lagedatel hajaasustusaladel, kus on vähe kõrgeid puid või muid objekte, mis võiksid äikeselaengu maasse juhtida. Tihedamalt asustatud piirkondades on enamasti rohkem piksevardaid ja spetsiaalseid lahendusi äikese kaitseks.
Väga üldistatult öeldes on seega maakaabliga ühendatud linnakorteritega võrreldes äikesest rohkem ohustatud hajaasustusega maapiirkonnad, kus elekter tuuakse kohale õhuliini kaudu.
KODUS ÄIKESE AJAL OLLES KÄITU NII:
Lülita välja elektriseadmed – televiisor, arvuti jne.
Ära räägi äikese ajal võrgutelefoniga. See võib põhjustada elektri- või akustilise ðoki
Hoidu eemale seinakontaktidest, neist võib saada välgulöögi.
Ära tee äikese ajal tuld ahju ega pliidi alla. Suits on hea elektrijuht ja “tõmbab” välku.
KUI OLED JÄÄNUD ÄIKESETORMI KÄTTE, TEGUTSE ÕIGESTI
TEATA 1343 Kui äikesetorm on purustanud elektriliine, ja märkad mahakukkunud juhet teata sellest kiiresti numbrile 1343.
Äikesega kaasnenud tuulepuhangutes mahakukkunud elektrijuhtmed võivad olla pinge all ja kujutada endast tõsist elektrilöögiohtu inimestele ja loomadele.
HOIA KAUGEMALE Elektriliin võib automaatselt taaspingestuda ja mahakukkunud juhtmest tuleb hoiduda vähemalt kaheksa meetri kaugusele, et vältida pinge all olevast maapinnast tulenevat elektriohtu.
MINE KAUGEMALE Mahakukkunud juhtmele ei tohi läheneda ja kui enda lähedal katkist liini märkad, tuleb sellest eemale liikuda kas jalgu üksteise vastu lohistades neid teineteisest eemaldamata või koos jalgadega või ühel jalal hüpates.
Nii väldid eluohtlikku sammupinget, mis tekib kahel jalal astudes juhul, kui juhtme läheduses olev maapind on pinge all.
RÄÄGI LASTEGA Kindlasti tasub lastele rääkida, et äike teeb pahandust ning mahakukkunud juhtmetele ei tohi mingil juhul läheneda. Ka võiks neile selgeks õpetada, et purunenud liini märgates, tuleb sellest kohe teatada Elektrilevi rikketelefonil 1343.
ELEKTRIKARJUS Liinide läheduses asuvad elektrikarjused muutuvad ohtlikuks juhul, kui karjusele peaks peale kukkuma elektrijuhe. Siis saab elektrikarjusest sisuliselt elektrijuhtme pikendus, mis tähendab kõrgeid pingeid ja tõsist elektrilöögi ohtu.
Kui märkate karjusele kukkunud juhet, ei tohi liinile ja elektrikarjusele mingil juhul läheneda ning ohtlikust olukorrast tuleb teatada rikketelefonil 1343. Loomapidajatele on soovitus, võimalusel karjuseid liinide alla mitte ehitada.
LOODUSES ÄIKESETORMI KÄTTE JÄÄDES TEGUTSE NII
Kui oled vees või veekogul ja näed äikese lähenemist, tule kohe välja.
Olles äikese ajal lagedal, ära liigu ega jookse, pigem heida pikali madalamas kohas.
Äikese ja halva nähtavuse korral ole autoga sõites eriti ettevaatlik, paduvihma ja rahe ajal peatu maantee serval. Rahe võib sõidu ajal purustada auto esiklaasi.
Ära varju puude all, eriti ohtlik on olla lehtpuude all: neil on väike maandustakistus ning neid tabab välk sagedamini.
Lugu on kirjutatud Elektrilevi ja Ilmateenistuse materjalide põhjal
Eesti Elektrilevi Elektroonika Ilmajaam Loodus Suveaeg Turvalisus Vidinamaania
Eelmine artikkelAutosõidu ABC: Lastega koos automatkale. 2.osa: hakkame pakkima!
Järgmine artikkel Lexuse peainsener Koji Sato: “LC 500h lukskupee juhatab sisse uue ajastu”